b'\n_START_ARTICLE_\nCharlotte Roche\n_START_SECTION_\n\xc5\xbdivljenje in kariera\n_START_PARAGRAPH_\nRoche, h\xc4\x8di in\xc5\xbeenirja in politi\xc4\x8dno ter umetni\xc5\xa1ko aktivne matere, je pri\xc5\xa1la iz Londona preko Nizozemske v Nem\xc4\x8dijo, ko je bila stara eno leto. Leta 1983, ko je dvojezi\xc4\x8dna Charlotte imela pet let, so se njeni star\xc5\xa1i lo\xc4\x8dili. S tem povezane izku\xc5\xa1nje je kasneje vpletla v svoje knjige Vla\xc5\xbene cone (Feuchtgebiete) in Razgaljena (Scho\xc3\x9fgebete). V osnovno \xc5\xa1olo je hodila v Niederkr\xc3\xbcchtenu, leta 1989 je \xc5\xa1la na St.-Wolfhelm-Gymnasium v sosednji Schwalmtal. Po osmem razredu, pri 14 letih, se je preselila v M\xc3\xb6nchengladbach, kjer je hodila na gimnazijo Hugo-Junkers-Gymnasium v okro\xc5\xbeju Rheydt. Po enajstem razredu, pri 17 letih, je zapustila \xc5\xa1olo._NEWLINE_V gimnazijskem \xc4\x8dasu je Roche pridobila prve odrske izku\xc5\xa1nje v gledali\xc5\xa1kih skupinah. Leta 1993 se je izselila od doma in skupaj s tremi prijateljicami ustanovila glasbeno skupino garage rocka The Dubinskis. Sledil je \xc4\x8das, ko je Roche naredila veliko, da bi izstopala \xe2\x80\x93 sama sebe je na primer ranila, da bi lahko naredila slike s svojo krvjo, preizku\xc5\xa1ala je razli\xc4\x8dne droge in brila se je na balin. Leta 2001 so se v prometni nesre\xc4\x8di smrtno ponesre\xc4\x8dili njen brat in dva polbrata, njena mati pa je bila hudo po\xc5\xa1kodovana. Bili so na poti v Anglijo na Charlottino poroko._NEWLINE_Leta 2002 se je rodila Polly Roma, h\xc4\x8di Roche in Erica Pfeila, producenta in avtorja Charlottine nekdanje oddaje Fast Forward. Od leta 2007 je Roche poro\xc4\x8dena z Martinom Ke\xc3\x9fom, soustanoviteljem televizijske dru\xc5\xbebe Brainpool.\n_START_SECTION_\nModeratorstvo\n_START_PARAGRAPH_\nLeta 1998 je Charlotte Roche postala znana v Nem\xc4\x8diji zaradi svojega dela kot moderatorka glasbene oddaje Fast Forward na televizijski postaji VIVA Zwei. Leta 2000 je prvi\xc4\x8d govorila v zvo\xc4\x8dni knjigi The Speed Queen, romanu ameri\xc5\xa1kega avtorja Stewarta O\xe2\x80\x99Nana, poleg tega je postala moderatorka oddaje Trendspotting. Leta 2001, takrat je bila \xc5\xbee glavni obraz postaje VIVA Zwei, so jo prvi\xc4\x8d nominirali za televizijsko nagrado Grimme-Preis zaradi \xe2\x80\x9enjenega kompetentnega in vendar posebnega stila moderacije\xe2\x80\x9c. Ekscentri\xc4\x8dna \xe2\x80\x9eQueen of German Pop Television\xe2\x80\x9c (\xe2\x80\x9ekraljica nem\xc5\xa1ke pop televizije\xe2\x80\x9c), kot jo je imenoval moderator Harald Schmidt, je dobila veliko pohval zaradi svojega nekonvencionalnega na\xc4\x8dina vodenja intervjujev._NEWLINE_Ko so januarja 2002 ukinili program VIVA Zwei, se je oddaja Fast Forward nadaljevala na programu VIVA, proti koncu leta 2004 so jo vendarle dokon\xc4\x8dno ukinili. Zaradi tega je Roche za\xc4\x8dela stavkati in zavra\xc4\x8dala moderatorstvo/vodenje zadnje na\xc4\x8drtovane epizode/oddaje. Leta 2002 je za svoje dose\xc5\xbeke v okviru oddaje Fast Forward dobila nagrado Bayerischer Fernsehpreis (bavarska televizijska nagrada), dve leti kasneje pa nagrado Grimme-Preis. Isto leto so napovedovali izid njene knjige Brade prostakov (Die B\xc3\xa4rte der Proleten), vendar knjiga doslej \xc5\xa1e ni iz\xc5\xa1la._NEWLINE_Na televizijski postaji ProSieben je Roche medtem od leta 2003 moderirala lastno pogovorno oddajo Charlotte Roche trifft... (Charlotte Roche sre\xc4\x8da...), ki so jo ukinili po trinajstih epizodah. Poleg tega je leta 2006 moderirala pri televizijski postaji ARTE \xc5\xa1tiri oddaje glasbenega magazina Tracks, ki ga je producirala postaja ZDF. Leta 2007 je vodila odprtje mednarodnega filmskega festivala v Berlinu. Poleg tega je bila Roche za kratek \xc4\x8das \xc4\x8dlanica ekipe Pssst..., kviza, ki so ga oddajali/delali/ustvarjali za televizijsko postajo ARD s Haraldom Schmidtom kot moderatorjem. Z medijskim podjetjem Punani Enterprises, ki sta ga ustanovila Roche in Brainpool, je Roche producirala pilotsko oddajo televizijske verzije dru\xc5\xbeabne igre Resnica ali izziv, z razli\xc4\x8dnimi slavnimi osebnostmi in Roche kot gostiteljico. Za oddajo niso na\xc5\xa1li zainteresirane televizijske postaje, ki bi jo predvajala. Aprila 2007 so se kljub temu posnetki \xc5\xa1tirih sedemminutnih odlomkov iz oddaj raz\xc5\xa1irili prek YouTuba in spro\xc5\xbeili v medijih nemalo odzivov. Leta 2008 je pri televizijski postaji 3sat dobila lastno oddajo z naslovom Charlotte Roche unter... (Charlotte Roche med...), v kateri je spremljala ljudi pri delu na razli\xc4\x8dnih podro\xc4\x8djih. Od septembra 2009 naprej sta na radiu Bremen skupaj z novinarjem Giovannijem di Lorenzom moderirala pogovorno oddajo 3 nach 9 (3 \xc4\x8dez 9). Januarja 2010 sta Roche in programski direktor radia Bremen objavila, da bodo sodelovanje sporazumno prekinili._NEWLINE_Od marca 2012 naprej moderira Roche skupaj z Janom B\xc3\xb6hmermannom pogovorno oddajo Roche & B\xc3\xb6hmermann pri televizijski postaji ZDFkultur.\n_START_SECTION_\nFilm in glasba\n_START_PARAGRAPH_\nLeta 2002 je Roche nastopila v videospotu pesmi Club der sch\xc3\xb6nen M\xc3\xbctter (Klub lepih mater) glasbene skupine Fehlfarben. Leta 2003 je nastopala v radijski igri romana Twelve (Dvanajst) ameri\xc5\xa1kega avtorja Nicka McDonella, leta 2004 je pela pesem Tr\xc3\xa4ume (Sanje) na albumu Here Comes Love nem\xc5\xa1kega DJ-a Superpitcher. Isto leto je snemala svoj prvi igrani film Eden (naslov), ki je pri\xc5\xa1el v kino jeseni 2006. Vse do danes pi\xc5\xa1e Roche v neenakomernih intervalih \xc4\x8dlanke za revijo Spex. Poleg tega je imela stransko vlogo v grozljivki Demonium Andreasa Schnaasa iz leta 2001._NEWLINE_Leta 2005 je Charlotte Roche (skupaj z igralcem Christophom Mario Herbstom in nekaj \xc4\x8dasa tudi s komikom Heinzom Strunkom) \xc5\xa1la na bralno turnejo po Nem\xc4\x8diji, na kateri je prebirala odlomke disertacije urologa Michaela Alschibaja Theimurasa iz leta 1978 z naslovom Po\xc5\xa1kodbe penisa pri masturbaciji s sesalcem. Istega leta je nastopila kot glasbena gostja na singlu Mauern (Zidovi) v \xe2\x80\x9cWalls Remix\xe2\x80\x9d nem\xc5\xa1kega glasbenika Rockoja Schamonija. Leto kasneje je Roche skupaj z glasbenikom Belo B. producirala duet z naslovom 1. 2. 3. \xe2\x80\xa6, ki je iz\xc5\xa1el na albumu Bingo in tudi kot singel. Roche je tudi nastopila v videospotu te pesmi.\n_START_SECTION_\nFeminizem\n_START_PARAGRAPH_\nCharlotte Roche velja \xc5\xbee nekaj let kot predstavnica nove feministi\xc4\x8dne generacije. Maja 2001 je bila na naslovnici revije Emma. Neka stali\xc5\xa1\xc4\x8da klasi\xc4\x8dnega feminizma sedemdesetih let (kot na primer popolno neodobravanje pornografije) ima Roche za zastarana in zastopa bolj spolno-pozitiven feminizem._NEWLINE_\xe2\x80\x9eMlade feministke se morajo za veliko stvari zahvaliti Alice Schwarzer, na primer za to, da \xc5\xbeenski ni ve\xc4\x8d treba vpra\xc5\xa1ati mo\xc5\xbea, ali smejo iti delat. Vendar pa ji pri veliko novih kampanjah, kot je demoniziranje pornofilmov, ne moremo ve\xc4\x8d slediti. Gospa Schwarzer \xc5\xbeeli prepovedati sadomazohisti\xc4\x8den seks. Vendar so \xc5\xbeenske popolnoma mazohisti\xc4\x8dne, tega niti ona ne more ve\xc4\x8d spremeniti. Ne ljubi se mi spra\xc5\xa1evati gospo Schwarzer za dovoljenje, preden za\xc4\x8dnem z zadevo v postelji.\xe2\x80\x9c - Roche v intervjuju za \xc4\x8dasopis Spiegel\n_START_SECTION_\nStali\xc5\xa1\xc4\x8da o religiji in politiki\n_START_PARAGRAPH_\nRoche zastopa religijsko kriti\xc4\x8dna stali\xc5\xa1\xc4\x8da in se zavzema za delitev cerkve ter dr\xc5\xbeave. Za internetno tiskovno agencijo Humanistischer Pressedienst je izrazila svoje strogo neodobravanje cerkve:_NEWLINE_\xe2\x80\x9eNe stopim v cerkev, sem tako rigorozna, da se ne odzovem, ko me nekdo povabi na poroko, pogreb, krst ... Ne vstopim v cerkev, ker se me zdi nesmiselno iti noter, \xc4\x8de sploh ne verjame\xc5\xa1 v to.\xe2\x80\x9c - Roche v intervjuju za Humanistischer Pressedienst, 2011_NEWLINE_Roche je \xc4\x8dlanica dru\xc5\xa1tva attac in se anga\xc5\xbeira za ukinitev jedrskih elektrarn v Nem\xc4\x8diji. Roche se zavzema za strogo avtorsko pravo in ga obravnava kot zgodovinski dose\xc5\xbeek.'